51
ओ परमेश्‍वर, ङए खों छ्याँब लमिंन्
दाऊदइ बेथसेबा न्होंवाबै लिउँइँ नाथन बिबै अगमबक्‍ता दाऊदए ङाँर ह्‍याइ।✡ च त्हेर दाऊदइ क्वे प्रिंब्मैंए चिबए ल्हागिर भजन घ्रि प्ह्रिइ।
1 ओ परमेश्‍वर, क्हिए खोंयोंइ आनुबै म्हाँयाइ
ङए फिर ल्हयो खमिंन्।
क्हिजी लबै थेबै म्हाँयाउँइँले
ङए पापमैं त्होमिंन्।
2 ङइ लबै ताँन् आछ्याँबै केमैंउँइँले ङ फ्रेमिंन्,
धै ङए पाप त्होमिंसि ङ चोखो लमिंन्!
3 तलेबिस्याँ ङइ लबै आछ्याँबै केमैं ङइ सेइमुँ,
ङइ लबै पाप खोंयोंइन ङइ मैंरिम्।*
4 क्हिए बिरोधर्न ङइ पाप केमैं लइमुँ,
धै क्हिजी आखोबै केमैंन् ङइ लइमुँ,
छतसि क्हिजी ङने बिबै ताँ क्ह्रोंसेंन् ग,
धै क्हिजी लबै निसाफ ताँनए उँइँर ठिक मुँ।✡
5 क्ह्रोंसेंन फिबै त्हे ओंनोंन् ङ पापि मुँल,
ङए आमाए फो न्होंर मुँब् ओंनोंन् ङ पापि मुँल।
6 क्ह्रोंसेंन क्हिजी ङए खों छ्याँब् तरिगे ङ्हाँम्,
छतसि क्हिजी ङए सैंर ज्ञान-बुद्धिए ताँमैं झोंमिंम्।
7 लुँडइ† ङए सैं म्यामिंन् धै ङए सैं छ्याँब तब्मुँ;
छले ख्रुमिंमा ङ चोखो तसि क्लिं भन्दा तार्ग्या तब्मुँ।
8 ङलाइ सैं तोंबै ताँ नेरो आनन्‍द तबै ताँमैं थेल् पिंन्;
क्हिजी त्हुल भुँ लवाबै ङए ह्रिबमैं सरिगे धै ङ सैं तोंल् योंरिगे।
9 ङइ लबै पाप केमैं क्हिजी आङ्‍ह्‍योद्,
धै ङइ लबै आछ्याँबै केमैं मेटिमिंन्।
10 ओ परमेश्‍वर, ङए खों छ्याँब लमिंन्,
धै ङलाइ ठिक सैं पिंन्।
11 क्हि ङाँइँले ङ आस्योमिंन्,
धै ङ ङाँइँले क्हिए पबित्र प्ल्ह आबोमिंन्।
12 क्हिजी पिंबै मुक्‍तिउँइँले धबै ङ सैं तोंन् लमिंन्,
धै आछ्याँबै केमैं या लदा आङ्हाँबै सैं पिंन्।
13 क्हिजी छ लमिंस्याँ आछ्याँबै के लब्मैंलाइ ङइ क्हिए क्ह्रोंसेंन्बै ताँमैं लोमिंब्मुँ,
धै आछ्याँबै के लब्मैं क्हि ङाँइ एब्मुँ।
14 ओ परमेश्‍वर, ङलाइ जोगेमिंबै परमेश्‍वर, ङइ म्हि सैवाइ, च पापउँइँले ङ क्षमा पिंन्,
ङए पाप क्षमा लमिंबइले क्हिए मिं क्वेदै ङ क्वे प्रिब्मुँ।
15 ओ याहवेह, ङलाइ पोंल् ह्रब् लमिंन्,
धै ङइ क्हिए मिंन् थेब् लब्मुँ।
16 क्हि ख्रोर सैं तोंस्याँ क्हिए मिंर ङइ ख्रो पिंमल,
दिलेया मिर ख्रोंसि पिंबै ख्रोमैंरै या क्हि सैं आतों।
17 ङ पापि ग बिसि मैंबै सैंन् परमेश्‍वरजी खोबै ख्रो ग;
ओ परमेश्‍वर, ङइ आछ्याँबै के लना बिसि न्हुँ लबै म्हिलाइ क्हिजी म्हाँया लम्।
18 क्हिए सैंर मैंब् धोंलेन् सियोनए फिर ल्हयो खमिंन्;
यरूशलेमर्बै फुयाबै गारामैं धबै रुइमिंन्;
19 धै क्हिए सैं तोंल् लबर म्हिमैंइ ठिक ख्रोमैं पिंखब्मुँ,
मिर ख्रोंसि पिंबै ख्रोमैं नेरो अरू पिंल् त्हुबै ख्रोमैं म्हिमैंइ पिंब्मुँ,
छले साँडेमैं क्हिए मिंर ख्रो पिंबै क्ल्ह्‍योर पखब्मुँ।
✡ 51: २ शमू १२:१-१५ * 51:3 ङइ मैंरिम् हिब्रू, ङए ओंसों मुँ ✡ 51:4 रोम ३:४ † 51:7 लुँडइ हिब्रू क्युइर, हिसप बिबै छि भाँड् म्याबै सै ग