52
परमेश्‍वरजी ताँनए फिर खोंयोंइ आनुबै म्हाँया लम्
क्वे प्रिंब्मैंए चिबए ल्हागिर। एदोम ह्‍युलर्बै दोएग शाऊल ङाँर खसि चने “दाऊद अहिमेलेकए धिंर ह्‍याइमुँ,” बिमा दाऊदइ चु मस्किल *प्ह्रिइ।✡
1 ओ भोंबै म्हि, आछ्याँबै केमैं लसि क्हि तले थेब् प्हैंल?
क्हि तले त्हिंतिमिन् प्हैंरिम्?
छाबै म्हि परमेश्‍वरजी तिफुँइ आखो!
2 क्हि फिब्लो पार्दिसि के लमुँ,
छ्यारबै छुरिइ धोंले क्हिए लेइ नास लवाबै चाँजो लम्।
3 छ्याँबै के भन्दा आछ्याँबै के क्हिइ खोम्,
धै क्ह्रोंसेंन्बै ताँ भन्दा स्योलिबै ताँमैं क्हि पोंम्।
तिस्याँदे मैंन्
4 ओ फिब्लो पार्दिबै म्हि,
म्हिमैंए न्होह्रों लबै ताँमैंर क्हि सैं तोंम्।
5 छतसि परमेश्‍वरजी क्हिलाइ योगोर्लेन् नास लवाब्मुँ;
क्हिए तम्बुउँइँलेन् खीजी क्हि चैंबोब्मुँ,
सोगोंमैंए ह्‍युलउँइँले खीजी क्हि स्युसि भ्योंवाब्मुँ।
तिस्याँदे मैंन्
6 छलब् म्रोंसि ठिक के लब्मैं या ङ्हिंब्मुँ;
धै निस्योसि चलाइ छ बिब्मुँ,
7 “ङ्ह्‍योत्ति! परमेश्‍वरए फिर भर आलबै म्हि!
चुइ ह्रोंसने मुँबै ल्हें सै न्होरए फिर भर लइ,
धै अरूमैं नास लवासि भोंब तइ।”
8 दिलेया ङ बिस्याँ परमेश्‍वरए धिंर मुँबै
पिंक्यो भ्योंबै जैतुनए धुँ धोंन् तइमुँ,
तलेबिस्याँ परमेश्‍वरए खोंयोंइ आनुबै म्हाँयार
ङइ भर थेंइमुँ।
9 क्हिजी लमिंबै छ्याँबै केमैंए ल्हागिर
ङ खोंयोंन् बिलै क्हिए मिंन् थेब् लब्मुँ।
क्हिए मिं छ्याँब मुँ, छतसि ङइ क्हिए फिर्न भर लब्मुँ,
क्हिजी बिब् ङिंब्मैंने बालुन् ङै या क्हिए मिं क्वेब्मुँ।
* 52: मस्किलए मतलब पक्‍का था आरे, दिलेया ज्ञान बुद्धि पिंबै क्वे मुँलै। ✡ 52: १ शमू २२:९-१०