40
कैदिमैंइ म्रोंबै म्होंडमैंए अर्थ योसेफइ बिमिंब
1 दे त्हे लिउँइँ मिश्रर्बै म्रुँए थुँबै सैमैं पिंखबै चिब नेरो चबै सैमैं ह्‍योमिंबै चिबइ म्रुँए बिरोधर अपराध लइ। 2 छतमा फारो ह्रोंसए थुँबै सैमैं पिंखबै चिब नेरो चबै सैमैं ह्‍योमिंबै चिबने ह्रिस खइ। 3 झाइले चइ चमैंलाइ दरबार रुँब्मैंए न्होंर्बै कप्‍तानने झेलर च्युबर पिंवाइ। च झेलर योसेफै या च्युथेंल। 4 च कप्‍तानइ चमैं योसेफए जिम्मार थेंमिंइ। चर योसेफइ चमैंलाइ ङ्ह्‍योबै केमैं लमल। दे त्हे समा चमैं झेलर्न टिइ।
5 झेलर फेबै मिश्रर्बै म्रुँए थुँबै सैमैं पिंनेबै चिब नेरो चबै सैमैं ह्‍योमिंबै चिब ङ्हिंइन तिंगें स्यो-स्योबै म्होंड म्रोंइ। 6 योसेफ न्हाँगर चमैं ङाँर खमा चमैं न्हुँ लसि टिरिब् म्रोंइ। 7 छतमा योसेफइ चमैंने “तिंयाँ क्हेमैं तले आतोंन्ले टिरिल?” बिसि ङ्योएइ।
8 चमैंइ चने बिइ, “ङिइ म्होंड म्होंइ। दिलेया म्होंडए अर्थ बिमिंबै म्हि चुर खाबै आयों।”
योसेफइ चमैंने बिइ, “म्होंडए अर्थ परमेश्‍वरजी मत्‍त्रे सेल् खाँम्। क्हेमैंए म्होंडमैं ङने सेद्।”
9 योसेफइ छबिमा म्रुँए थुँबै सैमैं पिंनेबै चिबज्यै या ह्रोंसए म्होंड सेइ। “ङए म्होंडर ङए उँइँर अँगुरए धुँ घ्रि मुँल। 10 अँगुरए धुँर हाँग सों मुँल। चर च्योंरि हाँगमैं म्‍लोखसि टमैं या बेल्‍ले छेन्ले प्हारइ, धै अँगुरए झुप्पामैं पाँ-पाँले अँगुर रोसि मिंइ। 11 फारोए प्हेल ङए योर मुँल। धै ङइ अँगुर च्ह्‍योरसि फारोए प्हेलर झोंसि च प्हेल फारोए योर थेंमिंइ।”
12 योसेफइ चने बिइ, “चुए अर्थ चुन् ग: हाँग सों बिब सोंरो ग। 13 सोंरो न्होंर फारो म्रुँइ क्हि झेलउँइँले तेमिंब्मुँ, धै क्हिलाइ धबै ओंसोंबै केन् पिंब्मुँ। ओंसों क्हिइ फारोलाइ थुँबै सैमैं पिंनेब् धोंलेन् धबै क्हिइ थुँबै सैमैं चए योर थेंब्मुँ। 14 दिलेया क्हिए बिब् धों तमा ङलाज्यै या मैंन् ओ। गार आम्हाँदिल्‍ले फारोने ङए ताँ लसि चु झेलउँइँले ङ तेमिंन्। 15 तलेबिस्याँ क्ह्रोंसेंन म्हिमैंइ ङलाइ हिब्रूमैंए ह्‍युलउँइँले क्हासि पखब् ग। धै चुरै या झेलर टिल् त्हुबै के ङइ तोइ आलल।”
16 च म्होंडए अर्थ छ्याँब तब् म्रोंसि चबै सैमैं ह्‍योमिंबै चिबज्यै या योसेफने बिइ, “ङज्यै या छाबै म्होंड घ्रि म्होंइ। ङए क्रर क्हेंए ट्हलो सों मुँल। 17 ताँन् भन्दा फिर्बै ट्हलोरि फारोए ल्हागिर ह्‍योमिंबै ल्हें खालर्बै चबै सैमैं मुँल। दिलेया ङए क्रर मुँबै ट्हलोउँइँले नमेंमैंइ चो-चोसि चरिल।”
18 योसेफइ बिइ, “चु म्होंडए अर्थ चुन् ग: ट्हलो सों बिब सोंरो ग। 19 सोंरो न्होंर फारो म्रुँइ क्हिलाइ या झेलउँइँले तेसि, क्हिए क्र थोवाब्मुँ, धै क्हि सिंधुँर च्योवाब्मुँ। धै नमेंमैंइ क्हिए से चो-चोसि चब्मुँ।”
20 सोंरो लिउँइँ फारो फिबै त्हिंइ मुँल। छतमा फारो म्रुँइ च त्हिंर ह्रोंसए ताँन् चिबनाँब्मैं चब्-थुँब् लबर हुइल। धै चए थुँबै सैमैं पिंब नेरो चबै सैमैं ह्‍योबै चिब्मैं या झेलउँइँले तेपखसि चमैं ङाँर राल् पिंइ। 21 चइ ह्रोंसए थुँबै सैमैं पिंखबै चिबलाइ धबै ओंसोंबै ह्रोंसए केन् लल् पिंइ, धै चइ फारोए प्हेल फारोए योर पिंब्रें लइ। 22 झाइले योसेफइ चमैंए म्होंडए अर्थ बिमिंब् धोंले चबै सैमैं ह्‍योबै चिब बिस्याँ फारो म्रुँइ च्योवाइ। 23 दिलेया फारोए थुँबै सैमैं पिंनेबै चिबइ योसेफलाइ आमैं, चइ योसेफलाइ म्‍लेयाइ।