46
ङ्योलाइ जोगेमिंब परमेश्‍वर ग
क्वे प्रिंब्मैंए चिबए ल्हागिर। अलामोत बिबै भाकार प्रिंबै कोराए च्हमैंए क्वे घ्रि।
1 ङ्योए लोबै क्‍ल्‍ह्‍यो नेरो भों पिंब परमेश्‍वरन् ग,
दुःख तमा युन्लेन् ङ्योलाइ ल्होमिंब खीन् ग।
2 छतसि ह्‍युल लालेया,
मा ङ्युँइर कोंमैं तेयालेया,
3 मा ङ्युँइ घ्वा-घ्वाले ङ्‍हेसि पिबि थोलै या,
धै च प्ल्होंखसि कोंमैं लालै या ङि ङ्हिंरिब् आरे।
तिस्याँदे मैंन्
4 स्यों घ्रि मुँ, च स्योंइ ताँन् भन्दा थेबै परमेश्‍वरए म्हिमैं टिबै सहर
नेरो खी टिबै पबित्र क्ल्ह्‍यो सैं तोंल् लम्।
5 परमेश्‍वर च सहरर मुँ; छतसि च तेयारिब् आरे;
न्हाग छझँ मि छेनाले आम्रोंबर्न परमेश्‍वरजी च ल्होमिंब्मुँ।
6 ह्रें-ह्रेंमैं ङ्हिंसि त्हारम् धै ग्याल्समैं लायाम्;
खीजी थेब कै तेमा पृथ्‍बी बिलेयाम्।
7 स्वर्गर्बै सेनामैंए चिब याहवेह ङ्योने बालु मुँ;
ङ्योलाइ जोगेमिंबै किल्‍ला याकूबए परमेश्‍वर ग।
तिस्याँदे मैंन्
8 खो, याहवेहजी लबै केमैं ङ्ह्‍योनेले।
ह्‍युलर खीजी नास लबै केमैं ङ्ह्‍योद्।
9 ह्‍युलर तरिबै ल्हडें खीजी तल् आपिं;
खीजी त्हलें चुवाम्, धै मेमैं कुदुकुदु लवाम्;
झाइले ढालमैं मिर ख्रोंसि मेउरो लवाम्।
10 “च्याँले टिद्, धै ङ परमेश्‍वर ग बिसि सेद्।
ह्रें-ह्रेंमैंए फिर ङ थेब् तब्मुँ,
ताँन् ह्‍युलरै या ङन् थेब् तब्मुँ!” बिसि याहवेहजी बिम्।
11 स्वर्गर्बै सेनामैंए चिब याहवेह ङ्योने बालु मुँ;
ङ्योलाइ जोगेमिंबै किल्‍ला याकूबए परमेश्‍वर ग।
तिस्याँदे मैंन्