142
ङए ग्वार योंबै क्‍ल्‍ह्‍यो क्हि ग ✡
उर मुँमा दाऊदइ चु मस्किल* प्राथना लइ।
1 ओरदै ङ याहवेहने ग्वार ह्रिमुँ,
ङए फिर ल्हयो खमिंन् बिसि थेबै कै तेदै ङइ याहवेहने यो छ्युँ लम्।
2 ङइ ह्रोंसए ताँमैं खीए उँइँर थेंमुँ,
खीने बालुन् ङइ ह्रोंसए दुःख ङेमुँ।
3 ङए सैं च्योंब् तमा
ङइ तो लल् त्हुम् बिब क्हिजी सेम्!
ङ प्रबै घ्याँर म्हिमैंइ ङए ल्हागिर ङो चुइमुँ।
4 ङए क्योलोउँइँ ङ्ह्‍योमिंनु,
ङए न्हुँ लब खाबै या आरे,
ङ ग्वार योंबै क्‍ल्‍ह्‍यो खनिरै आरे।
खाबज्यै या ङए वास्ता आल।
5 ओ याहवेह, ङ क्हिनेन् ग्वार ह्रिमुँ;
“क्हि ङए ग्वार योंबै क्‍ल्‍ह्‍यो,
नेरो सोगोंमैंए ह्‍युलर ङ‍ए चैदिबै सै क्हिन् ग!” बिसि ङइ बिमुँ।
6 ङइ ग्वार ह्रिब थेमिंनु,
तलेबिस्याँ ङ थेबै दुःखर फेइमुँ!
ङलाइ ल्हाब्मैंउँइँले जोगेमिंनु,
तलेबिस्याँ चमैं ङ भन्दा बेल्‍ले भोंब मुँ!
7 ङइ क्हिए मिं थेब् लल् खाँरिगे बिसि
झेलर च्युब् धों तबै दुःखउँइँले ङ फ्रेमिंनु!
छले क्हिजी ङए फिर छ्याँब् लब् म्रोंसि
ठिक के लब्मैं ङए कारर्ग्युले खागु तखब्मुँ।
✡ 142: १ शमू २२:१; २४:३ * 142: मस्किलए मतलब पक्‍का था आरे, दिलेया ज्ञान बुद्धि पिंबै क्वे मुँलै।